

**UPOZORŇUJEME SENIOROV,**

**ŽE PODVODNÍCI ZAČALI POUŽÍVAŤ NOVÚ LEGENDU!**

Polícia v poslednej dobe zaznamenala viacero prípadov v rôznych okresoch nášho kraja, kedy sa podvodníci pokúsili podviesť dôchodcov, pričom zneužili aktuálnu situáciu v súvislosti s epidémiou COVID-19.

Polícia v Lučenci aktuálne vyšetruje prípad, kedy páchateľ, ktorý sa vydával za zamestnanca  Krízového centra Covid, zatelefonoval 77-ročnej dôchodkyni z okresu Lučenec. Žiadal od nej 8-tisíc eur na injekciu pre jej dcéru, ktorá leží na pľúcnej ventilácii pre ochorenie Covid-19 v nemocnici v Bratislave.

Keďže menovaná nemala doma dosť peňazí, páchateľ jej zabezpečil odvoz taxíkom do najbližšej otvorenej pobočky banky s tým, že peniaze prevezme niekto u nej doma. Cestou jej ešte niekoľkokrát volal na mobil.

Našťastie jej v tom čase zatelefonovala dcéra, ktorá ju po zistení týchto skutočností ihneď poslala na najbližšie policajné oddelenie. Vyšetrovateľ začal trestné stíhanie pre obzvlášť závažný zločin podvodu spáchaný v štádiu pokusu.

**Seniori, dajte si pozor na telefonáty, v ktorých Vás niekto žiada o peniaze a nestaňte sa obeťou podvodníkov, dodržiavajte nasledovné rady :**

* **nekomunikujte s osobou, ktorá sa v telefóne vydáva za Vášho príbuzného, lekára či inú osobu a žiada od Vás peniaze**
* **neverte príbehu, ktorý vám do telefónu rozpráva**
* **ak sa volajúci vydáva za vášho príbuzného alebo volá v jeho mene, obratom zavolajte príbuzným, ktorých sa to má týkať a informácie, ktoré vám niekto uviedol v telefóne, si overte**
* **nikomu nehovorte, koľko máte peňazí doma alebo v banke**
* **nikdy nevyberajte pre volajúceho peniaze z banky, nepožičiavajte si peniaze od susedov, nikdy neodovzdávajte peniaze cudzej osobe**
* **pri podozrivých telefonátoch, v ktorých vás niekto žiada o peniaze, ihneď hovor ukončite**
* **zavolajte svojím príbuzným alebo známym, ktorým dôverujete a povedzte im, aký ste mali telefonát, poraďte sa s nimi**
* **zavolajte políciu na čísle 158**